b'\n_START_ARTICLE_\nKikevere kalmistu\n_START_PARAGRAPH_\nKikevere kalmistu on kalmistu Pilistvere kihelkonnas Viljandimaal, t\xc3\xa4nap\xc3\xa4evase haldusjaotuse j\xc3\xa4rgi Jalametsa k\xc3\xbclas J\xc3\xa4rva vallas J\xc3\xa4rva maakonnas._NEWLINE_\xc3\x95igeusu kogudus asutati Kikeveres 1850. aastal. Alles 1889. aastal hakati teenistusi pidama, kui Laimetsa m\xc3\xb5isast \xc3\xbc\xc3\xbcritud maja kohandati kirikuks. T\xc3\xb5en\xc3\xa4oliselt asutati kalmistu umbes samal ajal, sest nii P\xc3\xb5ltsamaa kui ka Pilistvere \xc3\xb5igeusu kalmistu asus kaugel._NEWLINE_Kalmistuala kuulus sellal L\xc3\xb5imetsa k\xc3\xbclla Adavere vallas P\xc3\xb5ltsamaa kihelkonnas. 1931. aasta maadevahetusega l\xc3\xa4ks see ala Imavere valla alla._NEWLINE_Kalmistu paikneb \xc3\xb5igeusu kirikust linnulennult umbes 400 m idas, kuid teid pidi on nende vahemaa oluliselt pikem. Kalmistu algne suurus oli t\xc3\xb5en\xc3\xa4oliselt 1 Riia vakamaa (umbes 0,37 ha), praeguse kalmistukrundi suurus on umbes 1,44 ha. Praegu (detsembris 2014) on kalmistu v\xc3\xa4heses kasutuses, kuid \xc3\xbcldiselt h\xc3\xa4sti hooldatud.'